Putin om Navalnyjs død: « En sørgelig hendelse» 
President Vladimir Putin sier at han planla fangeutveksling av opposisjonspolitiker  Aleksej Navalnyj like før Navalnyjs død. Søndag kveld kom den ikke svært overraskende nyheten om at Putin ifølge valgdagsmålinger er soleklar vinner av presidentvalget.  En nyhet som derimot vekker stor oppsikt, er at den ferskt gjenvalgte presidenten omtaler den avdøde opposisjonspolitikeren Aleksej Navalnyj – ved navn.  – Når det gjelder herr Navalnyj. Ja, han har gått bort. Dette er en sørgelig hendelse. Vi har hatt andre tilfeller der mennesker har gått bort i fengsler. Har det ikke vært tilfeller av dette i USA?, spør Putin.  – Forresten, noen dager før Navalnys bortgang ble jeg fortalt at det var en idé å bytte ham mot folk som er fengslet i vestlige land. Du kan tro meg eller ei. Jeg sa ja. Men dessverre skjedde det som skjedde. Jeg var enig under én betingelse: Vi bytter, men han skal ikke komme tilbake. Men slik er livet, sier Putin, ifølge RIA.  Samtidig avviser Putins talsmann Dmitrij Peskov tidligere uttalelser fra enken Julia Navalnaja om at det var Putin som tok livet av mannen. – Dette er ikke riktig, sier han til russiske journalister søndag. Han har tidligere sagt at tilsvarende uttalelser fra vestlige politikere har vært «uakseptabelt og uverdig». Peskov hevder også at Navalnaja kunne ha kommet til Russland for å se liket av mannen, om hun hadde villet. – Men hun sa nei og ble utenlands, sier Peskov ifølge RIA. Enke ledet aksjon Ved stemmelokaler verden rundt har russere i dag markert sin motstand til det sittende regimet i Russland.  Det gjorde de ved å stille seg i valgkø akkurat klokken tolv. Aksjonen ble døpt «Klokken 12 mot Putin», og en av initiativtagerne var den nylig avdøde opposisjonspolitikeren Aleksej Navalnyj.  Selv om sittende president Vladimir Putin er erklært vinner av valget med nesten 88 prosent av stemmene, var oppmøtet til aksjonen betydelig. Enken etter Navalnyj, Julia Navalnaja, skriver søndag kveld på X at hun er veldig takknemlig for støtten.  – Tusen takk, dere fantastiske mennesker som sto sammen med meg fra klokken 12, i hele seks timer, side om side ved stemmelokalet. Takk for at dere kom, at dere lo og gråt. Takk for at dere aldri sluttet å rope «Julia, vi er med deg», og «Navalnyj», og at dere sa jeg ga dere håpet tilbake. Faktisk er det motsatt, det er dere som gir meg håp, skriver hun på X.  Enken, som nå selv har blitt en markant opposisjonsfigur etter mannens død, avga sin stemme i Berlin, slik Putin-erkerival Mikhail Khodorkovskyj også gjorde.  Videre skriver hun at håpet hun nå kjenner er « et håp at alt ikke er forgjeves, at vi fortsatt skal kjempe.» – Takk til dere alle som møtte opp i hver eneste by i verden. Dere er min støtte. Jeg er veldig glad i dere.  Aleksej Navalnyjs enke Julia Navalnaja deltok i protesten mot valget i Russland på ambassaden i Berlin. Der ble hun møtt med applaus og jubel:
President Putin hevder å ha planlagt fangeutveksling av Navalnyj før hans død Russere verden rundt holdt «Klokken 12 mot Putin» aksjon under valgdagen Julia Navalnaja, enken etter avdøde Aleksej Navalnyj, takker folk for støtten Til tross for 88% seier til Putin, var oppmøtet til anti-Putin-aksjonen betydelig Navalnaja skriver om håp og støtte fra folk over hele verden